***LIETUVOS RESPUBLIKOS ŽEMĖS ŪKIO IR KAIMO VERSLO REGISTRAS***

***(VALDŲ REGISTRAS)***

Lietuvos Respublikos žemės ūkio ir kaimo verslo registras (toliau – Registras) yra Integruotos administravimo ir kontrolės sistemos (IAKS) dalis. Registro duomenys naudojami užtikrinti veiksmingą Europos Sąjungos ir nacionalinės paramos žemės ūkiui ir kaimo plėtrai administravimą, operatyviai teikti išsamią ir tikslią informaciją apie žemės ūkio struktūrinius pokyčius valdžios institucijoms ir visuomenei.

Registre sukaupta visapusiška statistinė informacija apie žemės ūkio valdų (toliau – valda) struktūrą leidžia tiksliau prognozuoti žemės ūkio vystymosi tendencijas, rengti ilgalaikes žemės ūkio plėtros strategijas. Registro duomenys buvo naudojami rengiant 2007–2013 metų ir 2014–2020 metų Lietuvos kaimo plėtros programas.

Registras, kurio duomenys yra aktualūs įgyvendinant minėtas programas, prižiūrint jų įgyvendinimą ir vykdant kontrolę, padeda užtikrinti šių programų priemonių valdymo, stebėsenos ir vertinimo informacinės sistemos funkcionavimą, duomenų, reikalingų projektams vertinti, atrinkti, prižiūrėti ir kontroliuoti, teikimą.

 2019 m. sausio 1 d. duomenimis, Registre įregistruota 158 271 valda. Nuo 2015 m. valdų skaičius palaipsniui mažėjo. Per 2015–2018 m. valdų skaičius sumažėjo 35 561 valda.

Nuo 2011 m. kiekvienų metų pradžioje atrenkamos Registro nuostatų reikalavimų neatitinkančios valdos. Valdos, kurių valdytojai mirė, o paveldėtojai nesikreipė per Registro nuostatuose nustatytą laikotarpį, yra išregistruojamos. Inicijuojamas valdų, kurių duomenys nebuvo atnaujinti per paskutinius 3 metus, išregistravimas. Šių valdų valdytojai įspėjami apie galimą valdų išregistravimą. Jiems suteikiama galimybė atnaujinti valdos duomenis iki metų pabaigos. Valdos, kurių išregistravimas buvo pradėtas, o duomenys per tuos metus – neatnaujinti, išregistruojamos atitinkamų metų gruodžio 31 d. 2015 m. pradžioje išregistruotinomis pažymėtos 19 989 valdos, 2016 m. pradžioje šis skaičius siekė 13 802, 2017 m. pradžioje – 12 448, 2018 m. pradžioje – 10 848 valdos.

 2014 m. iš 193 832 įregistruotų valdų buvo atnaujinami 142 840 valdų duomenys (74 proc.), 2015 m. – 139 295 valdų duomenys (77 proc.), 2016 m. – 136 086 valdų duomenys (78 proc.), 2017 m. – 133 076 (80 proc.), 2018 m. atnaujinti 126 208 valdų duomenys (80 proc.).

Bendras valdų žemės plotas, Registro duomenimis, 2015 m. sausio 1 d. sudarė 2 929 626 ha ir kiekvienais metais didėjo apytiksliai 2 procentais iki 2017 m. Tačiau, 2018 m. sausio 1 d. duomenimis, situacija pasikeitė ir bendras valdų žemės plotas sumažėjo iki 3 029 892 ha, o per 2018 m. – iki 2 907 430 ha. Vidutinis valdos dydis nuolat didėjo nuo 15,1 ha 2015 m. sausio 1 d. iki 18,4 ha 2019 m. sausio 1 d. Valdų duomenyse nurodyti 2 417 348 žemės sklypai.

2017 m. sausio 1 d., Registro duomenimis, bendras valdų žemės ūkio naudmenų plotas sudarė 2 451 597 ha, vidutinis valdos žemės ūkio naudmenų plotas – 14,0 ha. 2018 m. sausio 1 d. bendras valdų žemės ūkio naudmenų plotas sumažėjo iki 2 444 906 ha, o vidutinis valdos žemės ūkio naudmenų plotas padidėjo iki 14,6 ha. Per 2018 m. bendras valdų žemės ūkio naudmenų plotas dar sumažėjo iki 2 333 824 ha, o vidutinis valdos žemės ūkio naudmenų plotas padidėjo iki 14,8 ha.

**Pastaba**: visose pateiktose lentelėse valdos priskiriamos tai apskričiai, kurios teritorijoje yra valdos centras, tačiau nurodyti valdoje žemės sklypai gali būti išsidėstę ir kitose savivaldybėse.

Iš bendro valdų duomenyse nurodyto 2 333 824 ha žemės ūkio naudmenų ploto 1600459 ha (69 proc.) priklauso valdų nariams nuosavybės arba įregistruotos Nekilnojamojo turto registre (toliau – NTR) nuomos (panaudos) teise, 496821 ha (21 proc.) – neįregistruotos NTR nuomos (panaudos) iš kitų asmenų teise, 236611 ha (10 proc.) nuomojami iš valstybės.

Per 2015–2018 m. valdų žemėvaldos struktūra keitėsi nedaug. Didėjo vidutinių ir stambesnių valdų procentinis santykis. 2019 m. sausio 1 d., kaip ir ankstesniais metais, Lietuvoje vyrauja valdos, kurių žemės plotas yra mažesnis nei 10 ha. Šios valdos sudaro 72 proc. visų valdų skaičiaus, 21 proc. – tai valdos, kuriose naudojami nuo 10 iki 50 ha žemės plotai, stambios valdos (nuo 50 iki 100 ha) sudaro 4 proc., didesnės nei 100 ha – 3 proc. visų valdų.

Valdų pasiskirstymas pagal žemės paskirtį yra toks: 2 333 824 h (81 proc.) bendro valdų žemės ploto sudaro žemės ūkio paskirties žemė, 400 333 ha (14 proc.) – miškų ūkio paskirties žemė, 35 123 (1 proc.) – vandens ūkio paskirties žemė, 109 628 (4 proc.) – kita žemė.

Valdų paskirstymas pagal plėtojamos pagrindinės ekonominės veiklos rūšis yra toks: 82 562 valdose (52 proc.) plėtojama augalininkystė, 15 918 valdų (10 proc.) – gyvulininkystė, 56 064 valdose (35 proc.) – mišrus žemės ūkis, 252 valdose (0,16 proc.) – žemės ūkiui būdingų paslaugų veikla, 2 550 valdų (2 proc.) – miškininkystė, 925 valdose (1 proc.) – alternatyvioji veikla ir žuvininkystė.

Per pastaruosius kelerius metus daugiausia valdų įregistruota Vilniaus, Kauno ir Utenos apskrityse, mažiausia – Telšių, Marijampolės, Tauragės ir Alytaus apskrityse. Nors bendras Lietuvos valdų skaičius gerokai sumažėjo, valdų pasiskirstymas pagal apskritis 2015–2018 m. liko beveik nepakitęs.

2019 m. sausio 1 d. duomenimis, stambiausios valdos yra išsidėsčiusios Panevėžio, Šiaulių ir Kauno apskrityse. Smulkiausios valdos įregistruotos Alytaus, Klaipėdos ir Vilniaus apskrityse. Valdų išsidėstymas pagal dydį apskrityse beveik nepakito. Vidutinis Lietuvos valdos dydis lygus 16,4 ha.

2019 m. sausio 1 d. duomenimis, valdų valdytojų fizinių ir juridinių asmenų santykis yra toks:

156 580 valdų valdytojai yra fiziniai asmenys, 1 691 valdų valdytojai – juridiniai asmenys.

2019 m. sausio 1 d. duomenimis, valdų valdytojų – fizinių asmenų – pasiskirstymas pagal lytį yra toks: 73 097 (47 proc.) valdų valdytojos yra moterys, 83 479 (53 proc.) valdų valdytojai – vyrai.

2019 m. sausio 1 d. duomenimis, valdų valdytojų – fizinių asmenų – grupėje vyrauja valdų valdytojai nuo 41 m. iki pensinio amžiaus. Jie sudaro 50 proc. visų valdų valdytojų. 38 proc. visų valdų valdytojų yra pensinio amžiaus. Mažiausiai yra jaunesnių nei 40 m. valdų valdytojų – 12 proc.

Registro duomenų bazėje kaupiami duomenys ir apie valdų partnerius ir valdų valdytojų – fizinių asmenų – šeimos narius. Pasirašydami jungtinės veiklos (partnerystės) sutartį partneriai įsipareigoja užsiimti bendra žemės ūkio arba alternatyviąja veikla nesteigdami įmonės. Registro duomenimis, 2015 m. sausio 1 d. 4,5 proc. visų įregistruotų valdų buvo sukurta partnerystės pagrindu. Per 2015–2019 m. šių valdų procentinis santykis svyravo maždaug 1 proc. 2019 m. sausio 1 d. jis siekė 4,0 proc.

**Pastaba**: į skaičiavimus neįtrauktos 7 valdos, sukurtos partnerystės pagrindu, kurių valdytojai yra juridinai asmenys.

Lietuvos Respublikos žemės ūkio ministro 2007 m. lapkričio 28 d. įsakymu Nr. 3D-521 Registrui nuo 2008 m. buvo pavesta dar viena funkcija – apskaičiuoti valdos (ūkio) ekonominį dydį, išreiškiamą ekonominio dydžio vienetais (toliau – EDV). Ekonominis valdos dydis skaičiuojamas vadovaujantis Žemės ūkio valdos ar ūkio bendrojo standartinio gamybinio pelno ir ekonominio dydžio, išreiškiamo ekonominio dydžio vienetais, apskaičiavimo tvarkos aprašu, patvirtintu Lietuvos Respublikos žemės ūkio ministro 2010 m. gruodžio 23 d. įsakymu Nr. 3D-1106 (su vėlesniais pakeitimais).

Iki 2017 m. ekonominis valdos dydis, išreiškiamas EDV, per metus buvo skaičiuojamas du kartus:

* už laikotarpį, prasidedantį praėjusių metų liepos 1 d. ir pasibaigiantį einamųjų metų birželio 30 d.;
* už praėjusių metų laikotarpį, prasidedantį sausio 1 d. ir pasibaigiantį gruodžio 31 d.

Nuo 2017 m. ekonominis valdos dydis, išreiškiamas EDV, skaičiuojamas kartą per metus už praėjusių metų laikotarpį, prasidedantį sausio 1 d. ir pasibaigiantį gruodžio 31 d.

Valdų ekonominis dydis, išreiškiamas EDV, yra skirtas tinkamai administruoti Lietuvos kaimo plėtros 2007–2013 metų programos priemonių tęstinių įsipareigojimų vykdymą, mokesčiams, kuriais apmokestinami žemės ūkio veiklą vykdantys subjektai, administruoti ir tam tikroms lengvatoms žemės ūkio veiklos subjektams apskaičiuoti.

Mokesčių, mokestinių lengvatų apskaičiavimo, statistikos tikslais valdos grupuojamos pagal dydį į keturias grupes:

* valdos (ūkio) dydis mažesnis kaip 2 EDV;
* valdos (ūkio) dydis didesnis kaip 2 EDV ir mažesnis kaip 4 EDV;
* valdos (ūkio) dydis didesnis kaip 4 EDV ir mažesnis kaip 14 EDV;
* valdos (ūkio) dydis didesnis kaip 14 EDV.

Į atskirą grupę išskirtos valdos, kurių EDV lygus nuliui.

Pateiktose diagramose nurodytos ekonominio dydžio reikšmės, apskaičiuotos tik valdų nariams.

Pateikta valdų ekonominio dydžio penkių skaičiavimų diagrama.

Vykdant Lietuvos Respublikos žemės ūkio ministro 2014 m. birželio 23 d. įsakymą Nr. 3D-382 „Dėl Produkcijos standartine verte išreikšto žemės ūkio valdos ekonominio dydžio apskaičiavimo tvarkos aprašo patvirtinimo“ pradėtas skaičiuoti produkcijos standartine verte išreikštas valdos ekonominis dydis (toliau – VED). VED yra apskaičiuojamas siekiant tinkamai įgyvendinti Lietuvos kaimo plėtros 2014–2020 metų programos priemones.

VED per metus skaičiuojamas du kartus:

* už laikotarpį, prasidedantį praėjusių metų liepos 1 d. ir pasibaigiantį einamųjų metų birželio 30 d.;
* už praėjusių metų laikotarpį, prasidedantį sausio 1 d. ir pasibaigiantį gruodžio 31 d.

Pradžioje valdos buvo grupuojamos pagal VED dydį į keturias grupes. Vėliau grupavimas tapo smulkesnis:

* valdos VED mažesnis kaip 2 000 Eur;
* valdos VED didesnis kaip 2 000 Eur ir mažesnis kaip 4 000 Eur;
* valdos VED didesnis kaip 4 000 Eur ir mažesnis kaip 8 000 Eur;
* valdos VED didesnis kaip 8 000 Eur ir mažesnis kaip 15 000 Eur;
* valdos VED didesnis kaip 15 000 Eur ir mažesnis kaip 25 000 Eur;
* valdos VED didesnis kaip 25 000 Eur ir mažesnis kaip 50 000 Eur;
* valdos VED didesnis kaip 50 000 Eur ir mažesnis kaip 100 000 Eur;
* valdos VED didesnis kaip 100 000 Eur.

Į atskirą grupę išskirtos valdos, kurių VED lygus nuliui.

Pirmą kartą VED buvo skaičiuojamas 2014 m. liepos 1 d.

 2018 m. sausio 1 d. duomenimis, visų šalies valdų produkcijos standartinė vertė (toliau – SPV) sudarė 2 120 146 973 Eur, iš jų 1 335 232 426 Eur (62,98 proc.) sudarė augalininkystės produkcijos vertė, 773 809 766 Eur (36,50 proc.) – gyvulininkystės produkcijos vertė, 10 431 690 Eur (0,49 proc.) – žuvininkystės produkcijos vertė, 673 091 Eur (0,03 proc.) – valdų metinės pajamos, gautos iš paslaugų žemės ūkiui teikimo.

2018 m. liepos 1 d. duomenimis, bendra šalies SPV sudarė 2 094 331 440 Eur, iš jų 1 358 113 204 Eur (64,85 proc.) sudarė augalininkystės produkcijos vertė, 724 728 504 Eur (34,60 proc.) – gyvulininkystės produkcijos vertė, 9 956 223 Eur (0,48 proc.) – žuvininkystės produkcijos vertė, 673 091 Eur (0,07 proc.) sudarė valdų metinės pajamos, gautos iš paslaugų žemės ūkiui teikimo.

2019 m. sausio 1 d. duomenimis, bendra šalies SPV lygi 2 040 182 449 Eur, iš jų 1 327 640 495 Eur (65,07 proc.) – augalininkystės produkcijos vertė, 712 312 975 Eur (34,91 proc.) – gyvulininkystės produkcijos vertė, 228 979 Eur (0,02 proc.) sudarė valdų metinės pajamos, gautos iš paslaugų žemės ūkiui teikimo.

**Pastaba**: SPV duomenys negalutiniai, duomenys apie pajamas, gautas iš paslaugų, teikiami iki birželio 1 d. Žuvininkystės produkcijos vertė neįtraukta į skaičiavimus, ji bus apskaičiuota žuvininkystės duomenų teikėjams pateikus ataskaitas.

Valdų SPV paskirstymas pagal apskritis ir veiklos rūšis pateiktas diagramose: